ועדת העבודה, הרווחה והבריאות, כנסת 20, פרוטוקול מספר 16, 2015-06-30 09:00

אלי אלאלוף: בוקר טוב, ברוכים הבאים לכל החברים.

אלי אלאלוף: אנחנו אמורים לעסוק בתיקון תקנות האצלת סמכויות מנציב שירות המדינה והמנכ"לים לחלק מהעובדים שלהם.

אלי אלאלוף: היום ה-30.6.2015, י"ג בתמוז התשע"ה, השעה 9:07.

אלי אלאלוף: הנושא הוא לנסות להקל על הבירוקרטיה, לאפשר טיפול מהיר יותר בבקשות על ידי העברת הסמכויות לחלק מהעובדים.

<עדו בן צור: בהתאם לסעיף 40 לחוק שירות המדינה (מינויים), נציב שירות המדינה הוא הגורם המוסמך לייצג את הממשלה בחתימה על חוזים מיוחדים.

<עדו בן צור: בהתאם לחוק הוא מוסמך לאצול מסמכותו לחתום על החוזים לבעלי התפקידים שנקבעו בתקנות.

<עדו בן צור: המטרה שלנו היא לתקן את התקנות.

<עדו בן צור: מדובר בשני תיקונים שבמהותם הם תיקונים טכניים.

<עדו בן צור: אין כוונה לאצול את עצם המדיניות וקביעת בעלי התפקידים שיועסקו בחוזים, אלא רק את החתימה על החוזה עצמו לגבי עובד חדש שנקלט.

<עדו בן צור: לגביו נקבע שאפשר להעסיק אותו בחוזה.

<עדו בן צור: יש שני תיקונים מוצעים.

<עדו בן צור: תיקון אחד זה להסדיר את בעלי התפקידים בתוך הנציבות עצמה כך שיהיו מוסמכים לחתום על החוזים.

<עדו בן צור: התיקון הזה נובע משינויים בתוארי התפקידים בנציבות, בבעלי התפקידים בנציבות במהלך השנים.

<עדו בן צור: מדובר בתיקון שהוא לגמרי טכני במהותו.

<עדו בן צור: המטרה של התיקון השני היא ליישם את אחת ההמלצות של ועדת הרפורמה לשיפור ניהול המנגנון ההון האנושי בשירות המדינה.

<עדו בן צור: אחת ההמלצות הייתה לאצול את הסמכויות בכל מה שקשור לקליטת עובד חדש בשירות המדינה.

<עדו בן צור: בקליטת עובד חדש היום בשירות המדינה צריכים להגיע לנציבות, להחתים את הממונה הרלוונטי על החוזה לגבי כל עובד כזה שנקלט, כאשר ברוב המקרים אין שיקול דעת.

<עדו בן צור: זה חוזים גנריים.

<עדו בן צור: יש תבחינים ברורים להעסקה בחוזים האלה.

<עדו בן צור: המטרה שלנו היא שבמקרים שנציב שירות המדינה קבע בהתאם לסמכות שלו על פי החוק ותקנות אחרות שבהן מוסדרים סוגי החוזים, סמכות החתימה על החוזה תהיה של מנכ"ל המשרד או הסמנכ"ל למשאבי אנוש.

<עדו בן צור: סמכות החתימה שלו היא על החוזה הפרטני של העובד.

<עדו בן צור: מבחינתנו הוא חוזה גנרי שנערך בנציבות, נמצא במרכבה, המשרדים לא יכולים להכניס בו שינויים.

<עדו בן צור: רמות השכר נקבעות על ידי הנציבות והממונה על השכר.

<עדו בן צור: המטרה של התיקון היא לייעל את הליכי הקליטה של עובד חדש לשירות המדינה.

אלי אלאלוף: בכמה זמן זה מקצר?

<עדו בן צור: תראה, אני רואה היום את מנהלי משאבי אנוש מגיעים לנציבות, לממונים עם ערימות של טפסים וחוזים להחתים כמו בימי הביניים.

אלי אלאלוף: האם לדעתך זה מקצר מבחינת זמן?

מאיר כהן: אדוני היושב-ראש, אני אספר לך מתקופת היותי שר.

מאיר כהן: אני קצת חולק על הסיפור הזה.

מאיר כהן: יש לי בעיה עם כל דבר שאתה מפריט.

מאיר כהן: יש בזה סוג מסוים של הפרטה.

מאיר כהן: אתה חוסך 3,4 חודשים.

מאיר כהן: מהניסיון שלי כשר אני יכול להגיד שכשרצינו לקלוט עובד היינו צריכים לעבור 7 מדורי גיהינום.

מאיר כהן: מדובר היה ב-3,4 חודשים.

מאיר כהן: אם הייתם נחמדים זה היה לוקח חודשיים.

מאיר כהן: זה סיפור לא קל.

אלי אלאלוף: אדוני סגן השר לשעבר, כמה עובדים השארת בלשכה כשעזבת שלא היו כשנכנסת?

מאיר כהן: כולם פוטרו.

מאיר כהן: 5 מעובדי הלשכה הם עובדי אמון, הם פוטרו במקום.

מאיר כהן: עוד 3 היו לפניי ונשארו אחריי.

אלי אלאלוף: אתה יוצא דופן כנראה, כי יש הרבה שכבות היסטוריות שנשארו אחרי - -

מיכל בירן: משרות אמון מתחלפות יותר מהר מ- -

מאיר כהן: יש בזה משהו.

מאיר כהן: כשאתה סוף סוף אומר למישהו ללכת ואתה רוצה לקלוט מישהו אחר, אתה בשביל זה עובר 7 מדורי גיהינום.

אלי אלאלוף: התיקון הזה אמור לקצר?

מאיר כהן: התיקון הזה אמור לקצר, אבל אליה וקוץ בה.

<שמרית גוטלין שקד: עידו, רק חסרה התייחסות לפסקאות (16),(17), שאותם אתם מציעים להוסיף.

<עדו בן צור: אנחנו מבקשים לאפשר לנציב .

<עדו בן צור: התקנות קובעות את בעלי התפקידים, אחר כך הנציב צריך לאצול את הסמכות שלו.

<עדו בן צור: לצורך אצילת הסמכות שלו הוא צריך את ועדת שירות המדינה.

<עדו בן צור: זה תהליך.

<עדו בן צור: זה לא משהו שקורה מחר בבוקר.

<עדו בן צור: אנחנו מבקשים לאשר לנציב לאצול חלק לפי תקנה 1(3) לתקנות.

<עדו בן צור: כשאנחנו מדברים על סוגי חוזים שהם גנריים, לא חוזים שבהם מופעל שיקול דעת - - המדיניות היא שנושא של חוזי בכירים יישאר עדין בנציבות שירות המדינה.

מאיר כהן: רגע, עכשיו סגרת לי את הטיעון.

מאיר כהן: מה אתם רוצים?

<עדו בן צור: החתימה על חוזה בכירים תישאר בנציבות שירות המדינה.

<עדו בן צור: בכל החוזים האחרים שהם בדרג מתחת, הכוונה היא לאצול את החתימה על החוזה, לרבות משרות אמון שגם שם יש כללים מאוד ברורים להעסקה של עובדים – לשכות השרים, לשכות המנכ"לים, לשכות הרבנים הראשיים.

<עדו בן צור: זה לפי תקנה (16) ותקנה (17) לתקנות שירותי המדינה ( מינויים) (חוזה מיוחד).

<עדו בן צור: גם שם החוזים הם גנריים, רמות השכר קבועות, יש נוהלים מאוד ברורים של הנציבות כיצד מעסיקים, מה כמות העובדים וכו'.

<עדו בן צור: הרציונל שבסופו של דבר לא יצטרכו לבוא לנציבות לחתום על כל חוזה של כל עובד כזה, אלא המנכ"ל במשרד והסמנכ"ל במשרד יהיו מוסמכים לחתום, אגב, כפי שהם מוסמכים לגבי חוזים קיימים.

<עדו בן צור: כבר היום בתקנות הקיימות ישנה אפשרות לאצול את הסמכות.

<עדו בן צור: גם הייתה אצילת סמכות בעבר.

אלי אלאלוף: הרפורמה הזאת והאצלת הסמכויות לסגנים זה דבר שיגרום לצמצום כוח אדם?

<רון צור: לא, זו לא המטרה.

אלי אלאלוף: אני לא שואל אם זאת המטרה.

אלי אלאלוף: התכוונתי לצמצום תקנים.

<רון צור: התשובה היא לא.

מיכל בירן: הדיון הזה ואיך שאתם מציגים אותו זה כמו שמישהו ישלח צוות להכין דוח על מחאת האתיופים והדוח יעסוק בהסדרי התנועה בזמן ההפגנות, על כך שצריך ליידע את הציבור כדי שלא יהיו פקקים.

מיכל בירן: שורש העניין הוא שצורת העסקה הזאת לא טובה.

מיכל בירן: למה זה קשה?

מיכל בירן: בכוונה קשה להכניס מישהו לחוזה אישי, כדי שזה לא יהיה בשליפה, כדי שזאת לא תהיה דרך המלך.

מיכל בירן: בחוזה אישי אתה מעסיק מישהו אחרי שבאמת לא מצאת שום פתרון אחר בהסדרים הנורמטיביים.

מיכל בירן: אז אתה הולך לנציב ומקבל אישור חריג למישהו מיוחד.

מיכל בירן: אתה אמרת את האמת לאמיתה.

מיכל בירן: מדובר בחוזים גנריים לחלוטין.

מיכל בירן: אין שום צורך בזה שהם יהיו חוזים אישיים.

מיכל בירן: הסיבה שאתם חייבים זה בגלל שהתנאים של עובדי המדינה כל כך גרועים, שאף אדם בעל כישורים לא יבוא לעבוד בתנאים האלה.

מיכל בירן: חיים כץ סיפר שהוא שאל את ערן: "למה אתה לא עובד"?

מיכל בירן: אז הוא אמר: "לא משלמים לי".

מיכל בירן: לך תדבר עם אדם שמשלמים לו 5000 לחודש על כך שהוא צריך לשפר את ביצועיו ולעמוד בסטנדרטים גבוהים של איכות ושל שירות.

מיכל בירן: הדבר האמיתי הוא התופעה הזאת של חוזים אישיים שאתם משתמשים בה לא למטרה שלשמה היא נועדה.

מיכל בירן: היא הפכה להיות דרך המלך במקום שאין בו שם סיבה.

מיכל בירן: כמו שאמרת בעצמך, חוזים גנריים.

מיכל בירן: במה שבאמת הייתם צריכים להתעסק זה העניין שהמערכת לא יעילה.

מיכל בירן: אני מבינה את השרים שנתקעים.

מיכל בירן: אחר כך, כשאתה צריך מישהו איכותי, אתה עובר 7 מדורי גיהינום בשביל לקלוט אותו.

מיכל בירן: יש גם אנשים שלא טובים בתפקידם והם נשארים.

מיכל בירן: בזה אתם צריכים לטפל.

מיכל בירן: אני - יעידו פה אנשים שמכירים אותי - חלק ניכר מעיסוקי זה לעמוד לצידם של עובדים.

מיכל בירן: מי שלא עושה את העבודה שלו צריך ללכת הביתה.

מיכל בירן: בזה אתם צריכים לטפל.

מיכל בירן: אתם צריכים לטפל בתופעה שכדי לשכור עובד איכותי הממונה צריך לעבור 7 מדורי גיהינום של מכרזים.

מיכל בירן: אתה אפילו לא יכול לדבר.

מיכל בירן: אני על העוזרים הפרלמנטריים שלי תחקרתי 3 בוסים יום יום לגבי הפעילות שלהם.

מיכל בירן: אנשים ששוכרים אקטואר ושוכרים תפקידים כבדי משקל לא יכולים לדבר עם האנשים שהעסיקו אותם קודם ולראות שהם יוכלו לעשות את תפקידם כהלכה.

מיכל בירן: אלו הבעיות האמיתיות.

מיכל בירן: אני מסרבת לכך שהדיון הזה הוא לכאורה טכני.

מיכל בירן: אני מתחייבת להציק לכם כמיטב יכולתי על-מנת לצמצם את תופעת החוזים האישיים.

אלי אלאלוף: האם חוזים אישיים זה כמעט 50% מהבכירים?

אלי אלאלוף: מה האחוזים של חוזים אישיים לבכירים בשירות המדינה?

<רון צור: הבכירים זה כולם.

מיכל בירן: כמה זה בטוטאל?

מיכל בירן: את עובדי הקבלן הם בכלל לא סופרים בכל הדוחות שלהם.

מיכל בירן: גם לא מדגישים את חלקם בחוזים האישיים.

מיכל בירן: עובדי הקבלן שבסופו של דבר עושים את העבודה של המדינה בפונקציות רבות לא מופיעים בכלל בדוחות, הם לא נספרים.

מיכל בירן: אני מצטערת אם זה מערער לך את סדרי הדיון שזה לא הנושא שלשמו התכנסנו, אבל זאת האמת.

מיכל בירן: זה הנושא האמיתי.

אלי אלאלוף: בוא נבדוק את הנושא, אבל לא עכשיו.

אלי אלאלוף: צריך לבחון את כל הנושא של העסקת עובדי מדינה.

אלי אלאלוף: לא יצאתם מהנקודה שהדוח אושר בממשלה ב-2013.

מיכל בירן: איך אתם מסבירים דוח שלא נוגע לצורות העסקה בשירות המדינה?

אלי אלאלוף: לא התחלתם בכך שהשינוי בתקנות שאתם מבקשים הוא בעקבות הדוח שאושר על ידי הממשלה.

<רון צור: עידו אמר את הנקודה.

<רון צור: הוא נגע בנקודה הזאת קודם.

אלי אלאלוף: אני אשמח שתחזרו לסעיף המיוחד הזה, שבזכותו אתם פה להציג את הנקודה הספציפית.

<רון צור: קודם כל, חברת הכנסת צודקת, יש המון בעיות בשירות המדינה.

<רון צור: גם הנושא של שכר לעובדים.

<רון צור: אני חושב במפורש שלרוב הדברים שנאמרו כאן אנחנו מסכימים.

<רון צור: הנציבות, ואנחנו מייצגים את הנציבות, רואה כמעט עין בעין כל מילה שנאמרה.

<רון צור: זאת לא הנקודה היום.

<רון צור: הנקודה היום עוסקת בנושא מאוד ספציפי.

<רון צור: אחת המטרות של הרפורמה היא להפחית בירוקרטיה.

<רון צור: מנכ"לים של משרדים נאנקים בגלל בירוקרטיה מיותרת.

<רון צור: נציבות שירות המדינה נמצאת לעיתים בצמתים לא רלוונטיים להתערבות.

<רון צור: אחד מהצעדים שאנחנו רוצים לעשות זה לקחת תחומי אחריות שהנציבות לא נגעה בהם בעבר, כמו לדוגמה תכנון אסטרטגי ארוך טווח, קביעת מדיניות, הרבה מאוד דברים שהם הרבה יותר בלבל שראוי שגוף מטה יתעסק.

<רון צור: בהיבטים טכניים כל כך שוליים לא צריך לגעת.

<רון צור: אין כוונה להרחיב את כמות החוזים.

<רון צור: עמדת נציב שירות המדינה היא לצמצם את כמות החוזים.

<רון צור: הנושא בשיח ובמו"מ מול ההסתדרות.

מיכל בירן: איפה הובעה עמדתו לצמצם את מספר החוזים.

<רון צור: אני יושב פה כנציגו.

<רון צור: אני אומר את זה בצורה ברורה לפרוטוקול.

<רון צור: עמדת נציב שירות המדינה היא לצמצם את החוזים האישים.

<רון צור: יש מו"מ שמתנהל בשיתוף עם הממונה על השכר.

<רון צור: נאמר פה על ידי חברת הכנסת, ובצדק, גם לא לאבד את כושר התחרות כי אנחנו רוצים להביא עובדים טובים.

<רון צור: החוכמה היא לא רק לבטל את החוזים ולהישאר עם רמות שכר נמוכות.

<רון צור: יש עבודת מטה מאוד מסודרת שנעשית היום.

<רון צור: הכוונה שלנו היא להגיע לנקודת איזון שבה מצמצמים את החוזים, מצד אחד, ומצד שני מוצאים אלטרנטיבת העסקה על דרך המלך, כפי שנאמרה.

<רון צור: זאת הכוונה.

<רון צור: זאת מדיניות הנציב.

<רון צור: לשם אנחנו מכוונים.

<רון צור: מה שאנחנו מביאים לשיח היום זאת אחת הבעיות שיש - בירוקרטיה מיותרת.

<רון צור: תבינו שבעצם אין ערך נוסף לפעולה הטכנית שעליה אנחנו מדברים.

<רון צור: יש הרבה מאוד חוזים שהם חוזים אחידים, הם לא באמת ייחודיים.

<רון צור: כשפעם אחת נקבעת מדיניות אין שיקול דעת מהותי.

<רון צור: זה ששולח האדם שיושב במשרד טופס לרפרנט, ובינתיים המנכ"ל לא מקבל את הבן אדם שצריך להגיע אליו למשרד - -

מיכל בירן: אבל אתה מבין שליבת הבעיה היא בגלל שזה שאמור להיות חוזה קיבוצי שבו לא מופעל שיקול דעת.

מיכל בירן: החוזים הייחודים היו אלה שבהם המנכ"ל צריך היה לחשוב אם צריך.

<רון צור: צודק יושב ראש הוועדה במה שהוא אמר.

<רון צור: זה נושא אחר שנדרש לדיון אחר.

<רון צור: מה שאנחנו דנים ומבקשים את אישור הוועדה זה להפחית את הנטל הבירוקרטי ומעורבות היתר בתהליך הטכני שגורם לזה שטופס שאין בו שיקול דעת, שאין בו מהות יותר מידי עובר משולחן אחד לשולחן אחר.

<רון צור: זה נתקע בין שבועיים לחודש על השולחן של אותו רפרנט בנציבות עד שחוזרת תשובה.

<רון צור: בוודאי השר לשעבר מכיר את כל המהלכים האלה.

<רון צור: הרפורמה הזאת רוצה לייצר יעילות, פישוט תהליכים.

<רון צור: זה לא רק קשור להפחתת החוזים האישיים.

<רון צור: אני אומר באופן כללי שהרפורמה רוצה להקל במנגנונים שמעיקים על המנכ"לים לעשות את העבודה שלהם.

אלי אלאלוף: מיכל, אם תסכימי אחרי הדיון אז נשב ונדבר.

אלי אלאלוף: אני מציע דיון רחב יותר על כל הבעיות שאת מעלה.

מיכל בירן: בסדר גמור, אני מקבלת את זה.

מיכל בירן: חלק מתפקידו של חבר כנסת זה להגיד על מה הדיון, כמו שעכשיו על סוגיית הגז אנשים יגידו: לא, זה דיון ביטחוני, מקומו בקבינט הביטחוני.

מיכל בירן: חלק מתפקידו של חבר כנסת להגיד מה הוא הנושא האמיתי שעליו מדברים.

מאיר כהן: אני חושב שאנחנו מדברים על הנושא האמיתי.

מאיר כהן: דווקא הנושא של הסכמים קיבוציים ושל רמות השכר הוא לא הנושא של הדיון הזה.

מאיר כהן: יש לי כאב גדול על כך שכ-65% עובדי משרד הרווחה מקבלים, אדוני היושב-ראש, השלמות הכנסה.

מאיר כהן: הם מקבלים מתחת לשכר המינימום.

אלי אלאלוף: גם קציני מודיעין.

מאיר כהן: יש בליבי על ההסתדרות, למרות שאני אוהב אותה, על כך שהם נתנו לחרפה הזאת להימשך.

מאיר כהן: לא פלא שאתה מוצא עובד שאחרי 25 שנה אומר לך: "אני מקבל שכר מינימום ופחות מזה, אבל אתה דורש ממני לעבוד 8 שעות ולתת את כל התפוקה".

מיכל בירן: להיות יצירתי ולחשוב.

מאיר כהן: אני מסכים.

מאיר כהן: ברגע שיצאו למאבק הזה, אני אהיה בין הראשונים לשנות.

אלי אלאלוף: אני בעד שנקדים את זה.

אלי אלאלוף: זה נושא מצוין.

אלי אלאלוף: במקרה אני מכיר קצין במודיעין, אמנם רק בדרגת סגן, שמקבל השלמת הכנסה.

אלי אלאלוף: זה גם תרגיל כדי לסדר את תקציב הביטחון גדול יותר על חשבון משהו אחר.

אלי אלאלוף: זה לא פייר שלקצין שמשרת את המדינה בדברים מדהימים מתייחסים כאל נזקק סעד.

אלי אלאלוף: אני מציע שנאשר את הדיון הרחב שהוא כל כך חשוב.

אלי אלאלוף: אני מזדהה עם כל מילה ששניכם אמרתם.

מיכל בירן: הצעה טובה.

<אריאל יעקובי: אדוני היושב-ראש, שמעתי את אנשי הנציבות וליבי ליבי.

<אריאל יעקובי: כמעט הצליחו לשכנע אותי שמרוב עבודה מרובה באמת יש שם עיכובים.

<אריאל יעקובי: אני רוצה להגיד לך שבנציבות הייתה לנו שביתה לא מזמן.

<אריאל יעקובי: מה ביקשנו בשביתה הזאת?

<אריאל יעקובי: טיפה יותר שכר, כי העובדים מקבלים שם שכר לא ראוי.

<אריאל יעקובי: ביקשנו גם תהליכים שסוף סוף יעבדו ויאפשרו למנהלים לעבוד, לקבל החלטות.

<אריאל יעקובי: אתה יודע מה?

<אריאל יעקובי: אני מוכן באמת באמת להיות הראשון לאפשר לאנשי הרפורמה בנציבות שירות המדינה לקבל יותר סמכויות על-מנת לקבל החלטות, אבל לא היא.

<אריאל יעקובי: זה לא משם.

<אריאל יעקובי: אני רוצה, אדוני היושב-ראש, להגיד לכם למה נחמץ ליבי אתמול כשראיתי את הנושא לדיון ורצתי לפה.

<אריאל יעקובי: אנחנו בדרך כלל לא לכל סעיף רצים.

<אריאל יעקובי: יש לנו תחושה שניסו לגנוב את החקיקה הזאת בשקט, כי איתנו מעולם לא דיברו על השינוי הזה.

<אריאל יעקובי: לו אני נציב שירות המדינה ואני חושב שזה קריטי, הייתי בא לפה.

<אריאל יעקובי: קודם כל, הייתי בא לפה.

<אריאל יעקובי: אם זה קריטי וזה חשוב, הייתי בא לפה כדי להסביר כי זה שינוי בחקיקה.

<אריאל יעקובי: אבל יותר מזה, הייתי קורא לארגוני העובדים ואומר להם: חבר'ה, תשמעו, אנחנו בתקופה של מצוקה, אני הולך לעשות כזה שינוי, בואו נייצר איזה שהוא מהלך מובנה ויחד נעשה אותו.

<אריאל יעקובי: זה לא מגיע משם.

<אריאל יעקובי: זה מגיע כאילו אנחנו עושים שינוי טכני.

<אריאל יעקובי: השינוי הוא לא שינוי טכני.

<אריאל יעקובי: כשקבעו המחוקקים בעבר שעושים משהו שונה, הם הגדירו את זה ככה: עובד אשר נציב השירות קבע כי עבודתו חיונית למדינה וכי אין אפשרות מעשית להעסיקו במסגרת הכללים.

<אריאל יעקובי: פתאום יש מאסה של ניירות, יש מאסה של טפסים, רוצים שאת העובד החיוני הזה בהגדרה יקלוט מישהו שהוא לא נציב שירות המדינה, שנציב השירות המדינה לא ידע על זה כי זה גנרי, כי זה משהו מהצד.

<אריאל יעקובי: לא היא.

<אריאל יעקובי: אני רוצה להגיד לכם.

<אריאל יעקובי: זה תמיד מזכיר לי בסיפורים האלה את הדאגה של אנשי מערכת הבריאות.

<אריאל יעקובי: שאלתי פעם את אחד המנכ"לים האגדיים: "למה אתם בודקים כמה רופאים נכנסים לאיזה שהוא מקום".

<אריאל יעקובי: אז הוא אמר לי: "אריאל, יש לזה השלכות.

<אריאל יעקובי: יותר רופאים זה יותר רפואות, יותר תרופות, יותר ניתוחים, יותר אנשי סגל".

<אריאל יעקובי: אם תתירו פה את הדבר הזה, אני אומר לכם שהמאסה של העובדים בחוזים האישיים תגדל.

<אריאל יעקובי: לו זה היה עובדים בחוזים אישיים עם שכר ממש משמעותי ובכיר וכו', אז אתה יודע מה, לפעמים כשהעובד מקבל יותר משכורת אז גם אם הכללים הם קצת עקומים אנחנו שמחים.

<אריאל יעקובי: אנחנו תמיד שמחים שהעובדים מרוויחים יותר, כי זה מגדיל את התחושה ומרחיב את הלב, אבל לא זה.

<אריאל יעקובי: רוצים להעסיק עובד ב-4000 שקל, להסמיך את מנהל המעון לשירות המפגר או את המנהל האדמיניסטרטיבי של בית חולים גריאטרי לתת לו חוזה ב-4000 שקל.

<אריאל יעקובי: זאת התדמית של המדינה שאנחנו רוצים?

<אריאל יעקובי: ההיפך.

<אריאל יעקובי: אני מודיע לך, אדוני היושב-ראש, כל עובד שאי אפשר לקלוט כי ה-4000 שקל לא מספקים בשביל להביא אותו, שיתנו לו מענק חתימה, ואז הם לא צריכים בכלל חוזים אישיים.

<אריאל יעקובי: לא מנסים בכלל ללכת לשם.

<אריאל יעקובי: הם לא מחפשים דרך.

<אריאל יעקובי: אני מאוד מעריך את אנשי הנציבות ואת נציב שירות המדינה ברמה האישית.

<אריאל יעקובי: יושב פה רון צור.

<אריאל יעקובי: במקום לבוא ולהגיד: "אנחנו רוצים להתמקד בנושאים של האסטרטגיה", אני מציע שיתחילו לנהל.

<אריאל יעקובי: אם הם יתחילו לנהל והם יריבו עם אנשי האוצר כמו שצריך במקומות שהם חושבים ורואים עין בעין איתם את הדברים, הם יוכלו לשנות את הקליטה של העובדים כך שלא יהיה צורך בכל התהליכים האלה.

<אריאל יעקובי: אני לא צריך להכניס את הוועדה לדיונים הרבה יותר רחבים של החשש מפלילים.

<אריאל יעקובי: מה קורה היום?

<אריאל יעקובי: כשנציב שירות המדינה אחראי באופן אישי אז אתה לא יכול לקלוט עובד שלא עובר מסננות.

<אריאל יעקובי: פתאום תגלו שיקלטו כל מיני אנשים כי תהליכי ההסמכה הם מטבעם מקלים.

<אריאל יעקובי: הם מקלים בבדיקה, הם מקלים באחריות.

<אריאל יעקובי: זה לא בגלל שהם ממש עמוסים, זה פשוט בגלל שאנשים מסוימים חושבים שזה יקל עליהם להכניס סוג מסוים של אנשים.

<אריאל יעקובי: שיהיה ברור, זה לא יקל על שום תהליך.

אלי אלאלוף: דווקא עובדים במעמד נמוך, לא עובדים במעמד גבוה?

<אריאל יעקובי: לא, כל האנשים הבכירים ממילא לא מסמיכים מישהו אחר.

<אריאל יעקובי: זה יישאר בסמכות הנציב.

<אריאל יעקובי: תהליך הקליטה בשירות המדינה, יסלחו לי הנציב וראש מינהלת הרפורמה שאני נכנס להרחבה של העניין הזה, לא תקוע בגלל הדברים האלה.

<אריאל יעקובי: אני אומר לך, אדוני היושב ראש, אנחנו נציג מודל שאנחנו הצענו לא פעם אחת בנציבות ויכול להקל על שירות המדינה לקלוט אנשים תוך שבוע ימים.

<אריאל יעקובי: היום יש תופעה מוזרה שבה בן אדם יכול לעשות 70 פעם את אותה בחינה על חשבון שירות המדינה, וזה ייקח חודש אחרי חודש אחרי חודש על אותם נתונים.

<אריאל יעקובי: אפשר היה לייצר מאגרים של מועמדים שבקלות אפשר היה לשלוף אותם ולקלוט אותם לשירות המדינה.

<אריאל יעקובי: אני לא רוצה להרחיב את היריעה.

<אריאל יעקובי: לא זה הפתרון.

<אריאל יעקובי: למה הדבר פה דומה?

<אריאל יעקובי: אומרים בנציבות: "חם לנו".

<אריאל יעקובי: אנחנו מציעים להם: תקנו מזגן.

<אריאל יעקובי: הם אומרים: "לא, נלך עירום ועריה ברחוב".

<אריאל יעקובי: לעירום ועריה יש מחיר איום והנורא.

<אריאל יעקובי: זאת המדינה שלנו.

<אריאל יעקובי: אנחנו רוצים בסוף שהסמכויות שניתנות בוועדה הזאת, בכנסת הזאת יכבדו את כל שירות המדינה, את המדינה כולה.

<אריאל יעקובי: לא בגלל שלמישהו קשה וערימות נערמות נשנה את חוקי הכנסת הזאת.

<אריאל יעקובי: אני לא מתנגד שישלמו לאנשים שחיוני לקלוט אותם שכר מאוד גבוה, ואני לא מתנגד שהנציב ישקול את זה בכובד ראש.

<אריאל יעקובי: לא צריך לעשות שום שינוי.

מיכל בירן: אותי שכנעת.

מיכל בירן: אני מתכוונת להצביע נגד.

<אפי מלכי: אין דבר כזה במדינה שכר של 4000 או של 5000.

<אפי מלכי: ידידי אריאל מכיר את המספרים.

<אפי מלכי: להגיד אפשר הכל.

<אפי מלכי: אין אף עובד - -

<וילמה מאור: הם לא מקבלים השלמת הכנסה?

<וילמה מאור: עובדי מדינה לא מקבלים השלמת הכנסה?

מיכל בירן: זה פשוט לא נכון.

<אפי מלכי: אין עובדי מדינה שמקבלים השלמת הכנסה.

מאיר כהן: מלכי, הייתי ראש עיר 10 שנים.

מאיר כהן: לפחות תגיד דברים מדויקים.

מיכל בירן: אתה צודק, הפקידים באוצר שמחתימים אותם על 4000 שקל מסיימים בסוף עם 10 אלפים בשעות נוספות, אבל - -

<קריאה: אני עובדת בחוזה אישי 15 שנה.

<קריאה: אני מקבלת שכר שעתית.

אלי אלאלוף: אי אפשר לפתוח את הדיון על כל צרות עובדי המדינה.

אלי אלאלוף: זה לא הדיון.

אלי אלאלוף: עם כל הכבוד, לפני כמה דקות אמרתי שאני בעד לקיים דיון רחב יותר יחד עם חברי הכנסת הנוכחים על נושא העסקת עובדי המדינה.

אלי אלאלוף: אני מוכן.

אלי אלאלוף: זאת עבודה פרך, זאת עבודה סיזיפית, אבל אני אשמח שעם המצב העגום הזה נתמודד.

<אפי מלכי: הבעיה בשירות המדינה זה לא רמות השכר האובייקטיביות, אלא מבנה השכר.

<אפי מלכי: זה נכון שיש עובדים שעל הנייר השכר שלהם הוא 2000 או 3000 והם מקבלים רכיב השלמה, אבל מעל זה יש שורה שלמה של רכיבים שחלקם הם לביצוע, חלקם לא רלוונטיים בכלל לתנאי ביצוע.

<אפי מלכי: זה נכון שמבחינת מה שרשום השכר בבסיסו הוא מאוד נמוך, אבל בשורה התחתונה השכר הפנסיוני הוא שכר שהוא שכר של מה שעובד מקבל בחופשה ובמחלה בלי שהוא עבד יום עבודה נוסף.

<אפי מלכי: אין דבר כזה עובד עם שכר של 4000,5000 שקל.

<דורון קרני: זה שכר פנסיוני.

<אפי מלכי: אני מכיר את הטיעונים ואת האדונים הנכבדים האלה.

<אפי מלכי: אני נפגש איתם 3 פעמים בשבוע.

<אפי מלכי: יש בעיה במבנה שכר, באופן שבו הוא בנוי, בתוספות וברכיבים.

<אפי מלכי: זאת בעיה אמיתית, צריך לטפל בה.

<אפי מלכי: זו לא בעיה של השתכרות נמוכה.

<אפי מלכי: לגבי ההערה של יושב-ראש הסתדרות המדינה.

<אפי מלכי: כשנציב שירות המדינה חותם על אלפי חוזים בשנה, הוא לא באמת בודק אף אחד מהם.

<אפי מלכי: דווקא כשיהיה מנכ"ל או כל סמנכ"ל משאבי אנוש שיחתמו לא על אלפי חוזים אלא על כמה עשרות בשנה - -

מאיר כהן: אומרים לנו שזה גנרי.

<אפי מלכי: לא, אני מדבר על עצם הסינון של התהליך.

<אפי מלכי: כשהוא יודע שעל כל חוזה הוא חתום, שזה רק כמה עשרות עובדים בשנה - -

מאיר כהן: לא משמעותי.

<אפי מלכי: אני אומר לך את הבנתי .

<אפי מלכי: יו"ר עובדי המדינה חושש מזה שייכנסו אנשים לא ראויים.

<אפי מלכי: דווקא כשאתה בתור מנכ"ל אחראי על כמה עשרות עובדים בחוזה מולם, חזקה שתבדוק אותם, לעומת הנציב - -

<אריאל יעקובי: אתה רוצה להגיד שהיום הם לא בודקים?

<אריאל יעקובי: תהליך ההגשה לנציבות מחייב את המשרד לבדוק.

<אריאל יעקובי: מי שמאתר ומגייס זה הם.

<אפי מלכי: אין לי להגיד שום דבר על הביצועים של נציבות שירות המדינה.

<אפי מלכי: כשאתה חותם על כמה אלפי חוזים בשנה, שזה אומר כמה עשרות חוזים ביום, אין לך שום יכולת לבוא ולבדוק את הדבר הזה.

<אפי מלכי: לא כי אתה לא רוצה, אלא כי מבחינה פרקטית יש x שעות ביום.

<אפי מלכי: יש לנציב עוד דברים שהוא מתעסק בהם חוץ מלחתום.

<אפי מלכי: זה נכון שבעיקרון הוא צריך לבדוק כל אחד מהם, אבל בפרקטיקה זה לא ישים.

<אבירם זולטי: אנחנו ארגון שמייצג כמה מאות עובדים בחוזים אישיים שמועסקים בשירות המדינה.

<אבירם זולטי: כמובן אנחנו תומכים ברפורמה, בוודאי בכל מה שקשור לבירוקרטיה, רק אנחנו מפחדים שבתוך כל המילים היפות מסתתרות כאן כל מיני נקודות בעייתיות.

<אבירם זולטי: ברגע שאתה מאציל את הסמכות להעסיק עובדים, מה לגבי הסמכות של להפסיק העסקה של עובד?

<אבירם זולטי: הפסקת העסקה לכאורה, כמו ששמענו כאן, נמצאת בידי נציב שירות המדינה.

<אבירם זולטי: אנחנו מאוד מפחדים שהשלב הבא יהיה לאצול סמכות לגבי פיטורים.

<אבירם זולטי: אנחנו מכירים שינויים בחוזים.

<אבירם זולטי: יש תופעות שלמות של עובדים בגיל 50 פלוס שעובדים בחוזים אישיים 10 ו-15 שנה.

<אבירם זולטי: העסקה שלהם נפסקת לא תמיד מטעמים נכונים.

<אבירם זולטי: בתוך התקנות האלו יש איזו שהיא פסקה שנמחקת שקשורה לעובדים שעתיים.

<אבירם זולטי: את משמעות המחיקה הזאת אנחנו בכלל לא מצליחים להבין.

<אבירם זולטי: האם המחיקה הזאת היא מחיקה טכנית שאומרת שהם מפסיקים את העסקה השעתית, או שעכשיו כל מנכ"ל של משרד ממשלתי יוכל להעסיק עובדים שעתיים חוץ מסוקרים ומאבטחים?

<אבירם זולטי: פתאום נמצא עורכי דין וכלכלנים שמועסקים באופן שעתי.

<אבירם זולטי: מה זה אומר לגבי העובדים שכרגע מועסקים באופן שעתי?

<אבירם זולטי: כל המחיקה הטכנית לא ברורה וגם לא הוצגה.

<אהוד מנור: אני מאוד מתחבר למה שחברת הכנסת בירן אמרה.

<אהוד מנור: יש כאן הרבה שאלות שעולות שאנחנו לא יודעים מה יקרה איתן אם יעבור התיקון הזה.

<אהוד מנור: אבירם ציין את הנושא של הפיטורים והשינוי בחוזה.

<אהוד מנור: אני שואל מה קורה עם העובדים שעובדים היום בחוזים אישיים.

<אהוד מנור: האם גם העובדים כיום בחוזים אישיים יעברו לכפיפות של החוזה מול יחידת הסמך שלהם?

<אהוד מנור: מה זאת יחידת סמך?

<אהוד מנור: האם אתה מדבר איתי על משרד הבריאות, או על בית חולים הלל יפה בחדרה?

<אהוד מנור: זה לא נגמר.

<אהוד מנור: זאת שאלה הרבה יותר עמוקה.

<דני חורין: התיקון הזה לא עוסק בכל הבעיות שצוינו פה.

<דני חורין: כל מה שיש בו זה הקלה על שלב טכני ובירוקרטי אחד של חתימה.

<דני חורין: לא ההחלטה איזה משרות אפשר לקלוט בחוזה מיוחד, לא החוזים שכפי שהובהר פה נעשים בנציבות, רק השלב הטכני של החתימה על החוזים.

<דני חורין: כל הרעיון הוא להקל על השלב הבירוקרטי הזה מבלי לשנות את ההסדר המלא.

<דני חורין: אנחנו חושבים שנכון לאפשר את זה.

<אהוד מנור: יש את הנושא של חוק הפרשנות.

<אהוד מנור: אני לא יודע אם הוא חל על התיקון הזה, אבל אם הוא חל, זה בהחלט יגיע לנושא של פיטורים ודברים כאלה.

<דני חורין: מובהר פה שהסמכויות הן רק לעניין החתימה.

<שמרית גוטלין שקד: הוא יכול לא לחתום על החוזים הבאים.

<שמרית גוטלין שקד: יכול להיות שאלה חוזים שמתחדשים כל שנה.

<דני חורין: זה עניין של קליטה.

<דני חורין: בסוף הסמכות היא של הנציב.

<דני חורין: זה מאפשר לנציב לאצול את סמכותו.

<דני חורין: הוא יכול לקחת אותה בחזרה, הוא יכול להחליט על מבנה כזה או אחר.

<דני חורין: זה רק נותן לו סמכות לאצול - - -

מיכל בירן: מה שהופקר לא יוחזר.

אלי אלאלוף: מה בקשר לסיום העסקת העובד?

<עדו בן צור: הליכי סיום העסקה ופיטורים של עובדים מעוגנים במסגרת חוק המינויים ובתקשי"ר.

<עדו בן צור: אין בשינוי הזה כדי להשפיע עליהם, הם יישארו אותו דבר בדיוק כמו היום.

אלי אלאלוף: זה לא עובר עם האצלת הסמכויות.

<שמרית גוטלין שקד: החוזים האלה הם לא חוזים שמתחדשים כל שנה?

<שמרית גוטלין שקד: יש סמכות גם לא לחתום על החוזה מחדש?

<עדו בן צור: רק החוזה המקורי נחתם בנציבות.

<עדו בן צור: הארכות החוזים מתבצעות אוטומטית במשרדים.

<עדו בן צור: הסמכות שלא לחדש חוזה או לפטר עובד מעוגת בפסקה 82 בתקשי"ר.

<עדו בן צור: ההוראות האלו לא הולכות להשתנות עכב התיקון הזה.

<אריאל יעקובי: אדוני היושב-ראש, זה פשוט מדהים.

<אריאל יעקובי: אני מופתע עד כמה פקידות בכירה יכולה לקחת דבר שהוא כל כך דרמטי בתפישת העולם של המדינה.

<אריאל יעקובי: תזכרו, אנחנו לא מדברים על רשויות מקומיות, על בתי חולים בסקטור הציבורי הלא מדינתי, אנחנו מדברים על מצב שעובד מדינה מועסק בשם כל אזרחי מדינת ישראל והמעסיק שלו צריך להיות הנציב, כאשר הנציב בא ואומר למדינה: "אני רוצה להעביר את האחריות ממני למישהו אחר כדי שאם תבואו אליו פעם בטענה, הוא יגיד: סליחה, אתם האצלתם את סמכויותיי".

<אריאל יעקובי: במקום שהם יבואו ויגידו: "סליחה, אנחנו לא רוצים את זה, אנחנו רוצים את עזרת הוועדה על מנת שנוכל לקלוט אנשים בדרך המלך", הם באים אליכם ומבקשים מפתח גנבים.

<אריאל יעקובי: סליחה, עם כל הכבוד והערכה, זה ממש מדאיג אותי.

<אריאל יעקובי: זה לא בסדר שנציב שירות המדינה לא קיים עם ארגוני העובדים דיון, "דיבייט" בסיסי על דבר כזה, ולא הביא לפה הצעה מגובשת ומוסכמת.

<אריאל יעקובי: אני במקומו הייתי מושך את זה, הייתי אומר: רגע, תנו לנו חודש, אנחנו נלמד את זה מחדש, נבוא אליכם אחרי שדיברנו ואולי תבוא גאולה לציון.

<אריאל יעקובי: עכשיו אנחנו נמצאים בתוך הסכמי השכר.

<אריאל יעקובי: יכול להיות, כמו שאמר אתמול קובי אמסלם שהוא רוצה להעלות נושאים נוספים מעבר לשכר בדיונים האלה , שהם יעלו את ענייני הרפורמה.

<אריאל יעקובי: יגיד רון צור אם הם מעלים או לא.

<אריאל יעקובי: אתם מעלים את נושא הרפורמה בדיון הזה?

<אריאל יעקובי: אני מציע שזה גם ייכנס לשם.

מיכל בירן: זאת נראית לי הצעה פרקטית ממש ממש סבירה.

מיכל בירן: שום דבר לא יקרה אם לא נאשר את זה היום.

מיכל בירן: אפשר לעשות דיון מעמיק בעניין.

מיכל בירן: אפשר לתת לארגון העובדים הזדמנות כן לעשות את זה במו"מ.

מיכל בירן: אתם באים לפה בצורה לא ראויה.

מיכל בירן: אתם באים לעשות את תפקידכם - כמובן שזה לא אישי - אבל זאת התנהלות לא סבירה מצד הנציבות.

מיכל בירן: חבל לתת לזה יד.

<רון צור: עלו פה המון נושאים כואבים, ובצדק, שעוסקים בענייני ניהול, ברמת שכר של עובדים.

<רון צור: מדובר בנושאים רחבים שהם לא חלק מהדיון היום.

<רון צור: הם נושאים אחרים.

<רון צור: הם נושאים חשובים, אבל הם לא בדיון הזה.

<רון צור: . אני רוצה להבהיר שבתוך הבקשה יש שני חלקים.

<רון צור: שימו לב לכך שיש את השלב הראשון של האצלה טכנית בתוך הנציבות פנימה, דהיינו שלא הנציב עצמו יחתום על כל פיפס ועל כל חוזה.

<רון צור: הוא יאפשר לסגנים שלו ולראש מינהל סגל בכיר לחתום על החוזים האישיים.

<רון צור: הסעיף השני מדבר על האצלה למשרדים עצמם.

<רון צור: לאור מה ששמעתי עכשיו כנציג הנציבות אני רוצה לבקש לחלק את זה לשניים.

<רון צור: אנחנו נבקש את האישור של הוועדה לחלק הראשון, שזה בתוך הנציבות.

<רון צור: זה לא משנה שום דבר מהבחינה הזאת של האישור של הוועדה.

<רון צור: על הסעיף השני, לאור מה ששמענו מיו"ר הסתדרות עובדי המדינה, ובגלל שממילא אנחנו צרכים היום להגיע למו"מ בתוך הנושא הזה - -

אלי אלאלוף: כשאתה אומר "היום", אתה מתכוון להיום?

<רון צור: לא.

<רון צור: אתמול בערב נפתח מו"מ בצורה רשמית על ידי הממונה על השכר, נציג הנציבות, יו"ר הסתדרות עובדי המדינה ויו"ר ההסתדרות עצמה.

<רון צור: אנחנו נמצה את השיח עם ההסתדרות.

<רון צור: לחלק השני של האצלה אנחנו נבקש לחזור בעוד כחודש בשביל לקבל את אישור הוועדה, בהנחה ונגיע להסכמה.

אלי אלאלוף: הפשרה היא טובה.

<אריאל יעקובי: אדוני היושב-ראש, בהגינות ניסיתי ללכת לקראת רון.

אלי אלאלוף: אנחנו לא מנהלים פה מו"מ.

<אריאל יעקובי: הצעתי לו , ואני חושב שזה נכון, שבמקום שאנחנו בוועדה הזאת נקבל איזה משהו חפוז כהחלטה, בוא ניקח את זה הביתה.

<אריאל יעקובי: אדוני היושב-ראש, אם נחזור אליך בעוד חודש ותכעס, אז גם אם לא נסכים, לפחות נתנו הזדמנות לשוחח, לראות מה כואב לנציב.

<אריאל יעקובי: אתה יודע מה, אני אעסיק פקיד בהתנדבות מהסתדרות עובדי המדינה שייקח חותמת של הנציב, אם זאת הבעיה.

<אריאל יעקובי: כך זה מוצג.

<רון צור: אנחנו ביחסים של שיח.

<רון צור: אין פה שום כוונות נסתרות.

<רון צור: אני מבקש להגיד למען הפרוטוקול כי מידי פעם נאמר שיש פה כוונות נסתרות.

<רון צור: אין פה שום כוונות נסתרות, כל הדברים על השולחן.

<רון צור: דוח הרפורמה נמצא על השולחן כבר מיוני 2013.

<רון צור: אנחנו מדברים בצורה שוטפת, עקבית, מסודרת על כל הסעיפים הרלוונטיים לשיח.

<רון צור: לא באנו היום עם אג'נדות נסתרות בשביל לשנות ולהרחיב את החוזים.

<רון צור: אני אומר בצורה ברורה: עמדתנו היא לא להרחיב את כמות החוזים, אלא לצמצם את כמות החוזים במסגרת המו"מ כפי שהוא מתנהל.

<רון צור: בואו לא ניקח את זה למקום שזה לא שם.

<רון צור: אין שום כוונות נסתרות ושום בקשה מהסוג הזה.

<אהוד מנור: דיברתם על שני המקרים שאתם מציגים.

<אהוד מנור: אחד, האצלה פנימית, ושניים, האצלה חיצונית.

<אהוד מנור: אנחנו שאלנו, ולזה עדיין אין תשובה, לגבי מחיקת פסקת משנה (ג), לגבי חוזים שעתיים.

<אהוד מנור: אני עדיין לא יודע על מה מדובר.

אלי אלאלוף: אני רוצה להתכנס עם סיכום זמני.

אלי אלאלוף: אני מאוד מעריך את ההצעה של נציג נציבות שירות המדינה, אבל אני צריך לעשות גיוס חברים.

אלי אלאלוף: תדברו ביניכם.

אלי אלאלוף: נתכנס פה בשעה 10:00 בדיוק.

אלי אלאלוף: אני רוצה לחדש את הדיון.

אלי אלאלוף: אני מודה על האווירה ועל ההתייחסות הרצינית.

אלי אלאלוף: לא במקרה רצינו לשמוע את כל הצדדים.

אלי אלאלוף: התגלו פה דברים - אני מודה באשמה – שלפני שנכנסנו לדיון הם לא היו ידועים לי.

אלי אלאלוף: אני מברך על ההצעה שבאה מנציבות שירות המדינה ונציגי ההסתדרות הכללית והלאומית הסכימו לה.

אלי אלאלוף: אנחנו נעלה לאישור רק את תקנה (1).

אלי אלאלוף: בתקנה (2) הגענו לסיכום שנדון רק בעוד חודש.

אלי אלאלוף: זה יכול להיות דיון קצר.

אלי אלאלוף: אם תבואו עם המלצה מקובלת, עוד יותר טוב.

אלי אלאלוף: אם לא, נכריע בעוד חודש.

אלי אלאלוף: אני בעיקרון רוצה לומר, ואני בטוח שהחברים שלי, חברי הכנסת, יעשו הכל בכדי להילחם בבירוקרטיה, שזאת תופעת לוואי של רצון טוב של המינהל לטפל בדברים מסוימים.

אלי אלאלוף: אני שמח שיש דוח.

אלי אלאלוף: אני מודה שלא הספקתי לעיין.

אלי אלאלוף: אני אעיין בו.

אלי אלאלוף: אם הדוח הזה שאושר בממשלה ב-20013 הוא טוב, אולי נאמץ אותו.

אלי אלאלוף: אנחנו פה בוועדה נלמד אותו, נפיק ממנו כמה לקחים טובים.

<שמרית גוטלין שקד: תקנות שירות המדינה (מינויים) (קביעת בעלי התפקידים שהנציב רשאי לאצול להם מסמכותו לפי סעיף 40 לחוק) (תיקון), התשע"ה-2015 בתוקף סמכותי לפי סעיפים 48 ו-55 לחוק שירות המדינה (מינויים), התשי"ט-1959, ובאישור ועדת העבודה, הרווחה והבריאות של הכנסת, אני מתקין תקנות אלה: בתקנה 1 לתקנות שירות המדינה (מינויים) (קיבעת בעלי התפקידים שהנציב רשאי לאצול להם מסמכותו לפי סעיף 40 לחוק), התשכ"ז-1967 –

שירות המדינה: פסקאות (2), (3) ו-(5) – יימחקו;

אלי אלאלוף: מי בעד?

אלי אלאלוף: בעד – פה אחד

אלי אלאלוף: נמנעים –אין

אלי אלאלוף: תשתדלו להתכנס לפני הישיבה האחרונה שתיערך לפני הפגרה.

אלי אלאלוף: הפגרה היא ב-2 לאוגוסט.

אלי אלאלוף: תתכנסו, על-מנת שבדיון האחרון של הוועדה נאשר את הסיכום שתגיעו אליו או לא נאשר את הסיכום.

אלי אלאלוף: אני מודה לכם.